Unión del Pueblo Navarro talde parlamentarioari atxikitako foru parlamentari Ángel Ansa Echegaray jaunak idatziz erantzuteko galdera egin du (PES-11-23/00180). Hona hemen Etxebizitzako, Gazteriako eta Migrazio Politiketako kontseilariak horren harira ematen dion informazioa:

Lehenengo puntuari lotuta, hau izan zen esaldia: "Bartzelonako politika publikoek porrot egin dute. Ekartzen ari diren goi kargu horiek inportatuta”. Euren lana eta giza izaera deskalifikatu dela jo daiteke, pertsonak ez baitira merkantzia gisa inportatzen, eta pertsonak gauza bihurtzea deskalifikazio argia da, eta irainaren mugak urratzen ditu.

Deskalifikazioaren eta irainaren arteko loturari dagokionez, esan behar da adierazpen negatiboko bi modu direla, pertsona bat edota haren iritzia gutxiesteko edota iraintzeko erabiltzen direnak.

Deskalifikazioaren eta irainaren arteko zalantzarik gabeko lotura hau da: biak dira komunikazio forma negatiboa eta pertsona bat edota bere iritzia gutxiestea edota iraintzea dute helburu.

Biak dira kaltegarriak komunikaziorako eta pertsonen arteko harremanetarako, gatazkak eta gorrotoa sor baititzakete. Ez da egokia Nafarroako Parlamentuko batzordeetan erabiltzea.

Dena dela, batzordearen erantzunean adierazi ziren zuzendariaren barkamenak, argitaratuta dagoen grabazioan 02:04:46 momentuan ikus daitekeenez. Eta berriz ere idatziz erantzuteko galderaren erantzun honetan.

Bigarren galderari dagokionez- Zer datutan oinarrituta dio UPNk ez zuela inoiz ahalbidetu Nafarroako gazteek etxebizitza eskuragarri eta publiko bat eskuratzea? Zer froga ditu esateko UPNk etxebizitza publikoaren espekulazioa ahalbidetu zuela eta oraindik ere horren ondorioak pairatzen ditugula?

2007 eta 2010 artean, Nafarroako UPNren (Union del Pueblo Navarro) gobernuaren agintaldian, lurzoruaren liberazioarekin eta hirigintza garapenarekin lotutako politikak ezarri ziren. Aldi horretan, etxebizitzen eta hirigintza garapenaren politikek higiezinen burbuilaren eragina izan zuten, eta azkenean gertatu zen bezala eztanda egitera bultzatu zuten.

Garrantzitsua da adieraztea une horretan Nafarroan hirigintza garapena eta etxebizitzen eraikuntza nabarmen areagotzea sustatu zela. Horrek higiezinen proiektuen kopuruak eta horiek garatzeko lurren erabilgarritasuna handitzea ekarri zuen.

Hala ere, hedapen hori zuzenean lotuta egon zen beranduago Espainiari eragin zion krisi ekonomiko eta finantzarioarekin. 2008an higiezinen merkatuak izandako kolapsoak eta finantza krisiak eragin negatiboa izan zuten ekonomian, oro har, eta etxebizitzaren merkatuan, bereziki.

Laburbilduz, 2007-2010 aldian, Nafarroako UPNren gobernuak bat etorri ziren higiezinen hazkunde esanguratsua sustatzen zuten lurzoruaren liberaziorako eta hirigintza garapenerako politikekin. Gerora, politika horiek Espainiak aurre egin behar izan zien arazo ekonomikoetan lagundu zuten.

Hori guztia jakinarazten dizut, Nafarroako Parlamentuko Erregelamenduaren 215. artikulua betez.

Iruñean, 2023ko azaroaren 28an

Hirugarren lehendakariorde eta Etxebizitzako, Gazteriako eta Migrazio Politiketako kontseilaria: Begoña Alfaro García